Efter regeringen er gået til EU-kommissionen for at få ophævet Natura 2000-området omkring klinten i Lønstrup, er humøret steget betragteligt for formanden for teknik- og miljøudvalget i Hjørring Kommune, Søren Smalbro. Han håber, at man hurtigt kan komme i gang med at sikre kysten og dermed også sommerhusene på toppen af skrænten. - Det skriger til himlen, at vi ikke kan få lov at lave sikring af klinten. Det duer ikke, siger Søren Smalbro om det beskyttede Natura 2000-område, hvorm man ifølge EU-lovgivningen skal lade naturen gå sin gang uden unaturlige foranstaltninger. Søren Smalbro vil i stedet have lov til at lave hård kystsikring i området for at beskytte klinten og sommerhusene i området, og han ser positivt på, at miljøministeren nu tager kontakt til EU for at få ophævet Natura 2000-beskyttelsen. Han ser dog gerne, at processen kommer til at gå meget stærkere end de par år, som sagsbehandlingen i EU forventes at komme til at tage. - Vi vil gerne beskytte kysten helt nede fra Rubjerg Knude Fyr op til Lønstrup. Rubjerg Knude Fyr er jo det nordjyske svar på Den Lille Havfrue i København, så fyret må og skal bevares, så det turistklenodie kan sikres i fremtiden, siger han.

Opsummering:
Søren Smalbro vil lave hård kystsikring fra Rubjerg Knude til Lønstrup med det samme. - Det skriger til himlen, at vi ikke kan få lov, siger han.